**Pentru tălmăcirea aforismelor lui Schopenhauer**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

GOETHE

Spun popoare, sclavii, regii

Că din câte-n lume-avem,

Numai personalitatea

Este binele suprem.

\*

Nu faci efect; nesimţitori

Rămân cu toţii? Fii pe pace:

Când piatra cade-n mlaştină,

Ea nici un cerc nu face.

\*

Ca-n ziua care lumii te dete, în tării

Sta soarele în crugu-i spre-a saluta planeţii;

Crescuşi dup-acea lege, de ea şi azi te ţii,

Cum o urmaşi pe-atuncea, păşind în drumul vieţii.

Nu scapi de tine însuţi, cum eşti trebui să fii:

Din vechi ne-o spun aceasta sibile şi profeţii,

Şi nici un timp cu nici o putere laolaltă

Nu frâng tiparul formei, ce vie se dezvoltă.

LUCREŢIU

Vezi prin oraş frecându-se cela şi iar la palatu-i

Vine degrabă, deşi de urât fugise de dânsul,

Mai îndemână deloc nu se simte aici ori aiurea.

Vezi-l mânând telegarii; la ţară aleargă c-o grabă,

Parcă goneşte cu zor să stingă vro casă aprinsă,

Dar abia dă de pragul vilei de ţară şi cască.

Greu se-ntinde pe somn, ori caută alte petreceri,

Ori dorit de oraş, se-ntoarce să-l treiere iarăşi.

HORAŢIU

Pietre scumpe, marmură, fildeş, icoane şi statui,

Bani, veşminte vopsite-n getulică purpură – mulţi sunt

Ce nu le au? Iar unii nici grijă nu duc să le aibă.

\*

Cerul deasupra-ţi schimbi, nu sufletul, marea trecând-o.

GELLERT

Cele mai bune daruri sunt

Cu-admiratori puţini de tot.

Căci cei mai mulţi de pre pământ

Ce-i rău drept bine îl socot.

Aceasta orişicând se vede

Şi ca o ciumă pare-a fi.

Dar eu mă îndoiesc a crede

De ea că ne vom mântui.

Un singur mijloc am în minte,

Dar greu şi nu cred să se poată:

Nătângii toţi să prindă minte,

Dar vai! n-or prinde niciodată.

Ei văd cu ochii, nu cu mintea,

Nu ştiu al lucrurilor preţ:

Admiră vecinic cele proaste,

Nicicând nu ştiu ce este bun.